b'\n_START_ARTICLE_\nViktor Weber von Webenau\n_START_SECTION_\nVojna karijera\n_START_PARAGRAPH_\nViktor Weber von Webenau ro\xc4\x91en je 13. studenog 1861. u Neuhausu. Djetinjstvo je proveo u Grazu gdje zavr\xc5\xa1ava i srednju \xc5\xa1kolu. Potom poha\xc4\x91a kadetsku \xc5\xa1kolu, nakon \xc4\x8dega je u studenom 1878. raspore\xc4\x91en na slu\xc5\xbebu u 27. lova\xc4\x8dku bojnu. Dvije godine poslije, u studenom 1880., dosti\xc5\xbee \xc4\x8din poru\xc4\x8dnika. U 27. lova\xc4\x8dkoj bojnoj slu\xc5\xbeio je do listopada 1893. kada je cjelokupna bojna u\xc5\xa1la u sastav Tirolske lova\xc4\x8dke pukovnije u kojoj od tada slu\xc5\xbei. U me\xc4\x91uvremenu je, u svibnju 1886. unaprije\xc4\x91en u \xc4\x8din natporu\xc4\x8dnika, dok u studenom 1892. dosti\xc5\xbee \xc4\x8din satnika. U sije\xc4\x8dnju 1895. premje\xc5\xa1ten je na slu\xc5\xbebu u 20. lova\xc4\x8dku bojnu koja je bila smje\xc5\xa1tena u Trevisu. Od svibnja 1898. nalazi se na slu\xc5\xbebi u Glavnom sto\xc5\xbeeru, dok je u studenom 1898. promaknut u \xc4\x8din bojnika. Istodobno sa tim promaknu\xc4\x87em imenovan je na\xc4\x8delnikom sto\xc5\xbeera 27. pje\xc5\xa1a\xc4\x8dke divizije smje\xc5\xa1tene u Ko\xc5\xa1icama._NEWLINE_U studenom 1901. Weber je premje\xc5\xa1ten na slu\xc5\xbebu u sto\xc5\xbeer II. korpusa u Be\xc4\x8du, nakon \xc4\x8dega je u svibnju 1902. unaprije\xc4\x91en u \xc4\x8din potpukovnika. Od travnja 1905. slu\xc5\xbei u 68. pje\xc5\xa1a\xc4\x8dkoj pukovniji u Sarajevu gdje zapovijeda bojnom. U 68. pje\xc5\xa1a\xc4\x8dkoj pukovniji slu\xc5\xbei do travnja 1907. kada postaje zapovjednikom 69. pje\xc5\xa1a\xc4\x8dke pukovnije sa sjedi\xc5\xa1tem u Pe\xc4\x8duhu. U me\xc4\x91uvremenu je, u svibnju 1905., promaknut u \xc4\x8din pukovnika. U svibnju 1911. dodijeljeno mu je zapovjedni\xc5\xa1tvo nad 4. brdskom brigadom uz istodobno promaknu\xc4\x87e u \xc4\x8din general bojnika. Pred po\xc4\x8detak Prvog svjetskog rata, u lipnju 1914., imenovan je sucem Vrhovnog vojnog suda u Be\xc4\x8du u kojem od srpnja obna\xc5\xa1a du\xc5\xbenost zamjenika predsjednika.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Weber je promaknut u \xc4\x8din podmar\xc5\xa1ala, te mu je dodijeljeno zapovjedni\xc5\xa1tvo nad ratnom lukom Kotor sa zada\xc4\x87om obrane navedene ratne luke i bokokotorskog zaljeva koji su bili najbli\xc5\xbei crnogorskoj granici. U sije\xc4\x8dnju 1915. preuzima zapovjedni\xc5\xa1tvo nad 47. pje\xc5\xa1a\xc4\x8dkom divizijom sa kojom u sastavu XIX. korpusa pod zapovjedni\xc5\xa1tvom Ignaza Trollmanna sudjeluje u osvajanju Crne Gore tijekom kojih operacija zauzima Lov\xc4\x87en za \xc5\xa1to je i odlikovan. Po zavr\xc5\xa1etku uspje\xc5\xa1nih operacija Weber je imenovan vojnim guvernerom Crne Gore._NEWLINE_U srpnju 1917. Weber postaje zapovjednikom X. korpusa zamijeniv\xc5\xa1i na tom mjestu Karla Kriteka. Navedenim korpusom koji se nalazio na Isto\xc4\x8dnom boji\xc5\xa1tu zapovijeda do o\xc5\xbeujka 1918. godine. U me\xc4\x91uvremenu je, u studenom 1917., promaknut u \xc4\x8din generala pje\xc5\xa1a\xc5\xa1tva. U lipnju je imenovan zapovjednikom XVIII. korpusa kojim zapovijeda svega mjesec dana jer u srpnju postaje zapovjednikom VI. korpusa zamijeniv\xc5\xa1i na tom mjestu Ernsta Klettera. Sa VI. korpusom sa kojim sudjeluje u Bitci kod Vittoria Veneta zapovijeda do kraja rata. Posljednje Weberovo imenovanje bilo je po\xc4\x8detkom listopada 1918. kada je imenovan voditeljem povjerenstva za sklapanje primirja sa zada\xc4\x87om pregovaranja oko uvjeta za prestanak neprijateljstava. Weber je u ime Austro-Ugarske u Villi Giusti potpisao sporazum o primirju koji je fakti\xc4\x8dki predstavljao bezuvjetnu predaju austrougarskih snaga.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Weber je sa 1. sije\xc4\x8dnjem 1919. umirovljen. Iako po nacionalnosti Ma\xc4\x91ar \xc5\xbeivio je u Meranu, Wiesbadenu i \xc5\xa0vicarskoj. Preminuo je 6. svibnja 1932. godine u 71. godini \xc5\xbeivota u Innsbrucku. Od 1886. bio je o\xc5\xbeenjen sa Theresom Baumgartner sa kojom je imao dva sina od kojih je jedan poginuo u ratu. Godine 1901. sklopio je brak sa Annom Hebenstreit.'